Dysselsdorp produseer komkommers | George Herald
Dysselsdorp produseer komkommers
Monday, 14 March 2016, 09:44
Die welige komkommerranke lewer tot 16 vrugte van 45cm in 'n leeftyd. Foto's: Tisha Steyn
LANDBOU NUUS - Het jy al gewonder waar kom die kraakvars komkommers vandaan wat jy by groentewinkels in die dorp koop?
Van Dysselsdorp af!
Die departement van landelike ontwikkeling en grondhervorming het Woensdagoggend die hidroponiese tonnelkwekery by Microfarms naby Dysselsdorp aan die media bekend gestel.
Die tonnelkwekery wat na deeglike navorsing deur die departement van stapel gestuur is, het in die eerste jaar van produksie agt tot nege ton komkommers en ses ton soetrissies gelewer. Die tonnels, wat bestuur word deur Agribusiness in Sustainable Natural African Plant Products (ASNAPP), is deur die departement gefinansier met die doel om die plaaslike gemeenskap 'n geleentheid te gee om uiteindelik selfstandig en volhoubaar te boer.
Die projek, wat die departement en Asnapp sowat R7,5 miljoen gekos het om op 5 ha van die bestaande Microfarms-plaas op te rig, lewer die gewilde slaaigroente aan plaaslike vars produkte handelaars soos Fruit & Veg, Holgate en Oudtshoorn Varsprodukte mark. "Asnapp verskaf mentor- en moniteringsdienste," sê Andries Arendse, een van die mentors.
Ses begunstigdes van die Microfarms-projek is betrokke by die tonnelprojek. Volgens Christopher Saaiers, wat die afgelope ses maande betrokke is, en Saartjie September wat sedert die ontstaan van die projek betrokke is, trek hulle groot voordeel uit die projek wat hier op die drumpel van Dysselsdorp geskep is.
Benewens die finansiële voordeel wat hulle uit hul weeklikse loon put, het hulle ook baie geleer.
"Ons het geleer hoe om saad in 'n groeimedium te plant," vertel September. "Voorheen het ons net geweet hoe om saad in die grond te plant. Nou leer ons hoe om water en kunsmis toe te dien en wat om met die goggas te maak."
Die saad word in 'n voorbereide groeimedium van klapperhaar geplant. Die temperatuur, water- en kunsmistoediening word elektronies beheer, en die insekte word gemonitor deur 'n plakstrokie wat die peste lok en waaraan hulle vassit.
Die sade ontkiem binne drie dae nadat dit geplant is en groei baie vinnig onder die beheerde toestande. Die plant, wat teen 'n toutjie oprank tot dit sowat 3 m, bereik binne twee, drie maande wasdom en lewer elk in 'n leeftyd tot 16 komkommers. In piekseisoen in die somer word die komkommers elke dag geoes, maar buite seisoen, soos nou, word net die komkommers wat die korrekte lengte van sowat 45cm bereik het twee dae per week geoes en in 'n koelkamer gebêre totdat dit na die plaaslike mark of na die Oos-Kaap vervoer kan word.
Gedurende die wintermaande word groenbone vir die plaaslike mark geplant. Woensdag is die appelplaas by Haarlem, en Donderdag die Friemersheim Hoenderplaas en Meerdoelige plaas, waar onder meer heuning produseer word, besoek.
"Ons wil graag vir die buitewêreld wys wat ons op hierdie plase regkry," vat Philip Hendriks, bestuurder van die projek in die departement se George-kantoor die mediatoer se doelwit saam.
Begunstigdes is besig om ranktoue vir die nuwe boontjieplante aan 'n raam onder die dak vas te maak.